Bheki Cele: Die minister van windlawaaiBheki Cele, minister van polisie. (Foto: SA Polisie/Twitter) Okkie Terblanche, die DA se skadu-adjunkminister oor polisie, meen polisieminister Bheki Cele het Maandagoggend weereens vertonerig opgetree voor die kameras in plaas daarvan om werklike stappe aan te kondig om die geweld in die land aan te spreek. “Die werklikheid is dat Bheki Cele niks doen nie,” sê Terblanche. “Hy daag op ná ŉ ernstige misdaad gepleeg is, soos die verskriklike verkragtings in Krugersdorp; hy maak emosionele uitlatings en leë beloftes vir die kameras; en dan doen hy niks nie. Hy is die minister van windlawaai.” Terblanche sê die afgelope paar maande was van die bloedigste in die geskiedenis van ons demokrasie. Mediaberigte in Julie het aangedui dat meer as 38 mense in massaskietvoorvalle dood is. Misdaadstatistieke vir die vierde kwartaal onthul dat meer as 67 mense daagliks in Suid-Afrika vermoor word en 153 mense verkrag word. Altesaam 364 mense is elke dag die slagoffer van gewelddadige rooftogte. “En tog, wanneer minister Cele by dié misdaadtonele opdaag, was daar nog nie ŉ enkele sinvolle aankondiging of ingryping nie: nie enigiets om die polisiemag te bekwaam nie – nie in opleiding of beter fasiliteite nie; niks nie.” Die DA bevraagteken minister Cele se uitlating by vandag se perskonferensie dat daar geen tekorte is aan verkragtingstelletjies by enige polisiestasie nie. “Die DA het ŉ groot oorsigtelike ondersoek van stapel gestuur by polisiestasies landswyd en ons sal binnekort die werklike stand van sake by SAPD-stasies onthul.” Terblanche meen minister Cele was die afgelope dekade deurlopend onsuksesvol. “Hy het bloed op sy hande.” Die DA het intussen ŉ petisie van stapel gestuur waar Cele se kop geëis word. “Die petisie word al hoe meer versprei en het nou net minder as 25 000 handtekeninge. Minister Cele gee nie om oor sy mandaat om Suid-Afrikaners te beskerm en te dien nie. As dit vir hom belangrik was, sou hy nie meer so windmakerig gewees het nie en hy sou seker gemaak het dat die SAPD die toerusting en kennis het om misdaad te bestry.”